ЩыIэжкъым а зэманыфIыр
«Спартак-Налшык» (Налшык) — «Алания» (Владикавказ) — 1:1 (0:0). Налшык. «Спартак» стадион. Бадзэуэгъуэм и 23-м. ЦIыху 3000 еплъащ.
Судьяхэр: Николаев, Барышников (тIури Мэзкуу щыщщ), Еровенкэ (Краснодар).
«Спартак-Налшык»: Цыган, Гарбуз (Буйтрагэ, 82), Суслов, Овсиенкэ, Засеев, Руа (Джудович, 90+1), Коронов, Чеботару, Медведев, Аверьянов (Абазэ, 76), Сирадзе (Гуэщокъуэ, 65).
«Алания»: Хомич, Цховребов, Байрыев, Григорьев, Брессан (Некэ, 46), Хадарцев (Кокоев, 85), Шемберас, Дакостэ, Габулов, Гогичаев (Дудиев, 46), Царикаев (Таказов, 72).
Топхэр дагъэкIащ: Некэ (51), Руа (57).
Дагъуэ къыхуащIащ Сусловым, Байрыевым, Григорьевым.
Топыр яхузэрыгъэгъуэтыркъым. Илъэс куэд дэкIащ абы лъандэрэ. Къэбэрдей-Балъкъэрымрэ Осетие Ищхъэрэмрэ я командэ нэхъыщхьэ «Спартак»-хэр щызэIущIэкIэ — ар сыт хуэдэ зэхьэзэхуэуи ирехъу — Налшыки Орджоникидзи (иджы Владикавказ) я стадионхэм цIыхухэр изт, мин 15 — 20 кърихьэлIэу. Я джэгукIэри хуабжьу удэзыхьэхт, мазэ бжыгъэкIэ тепсэлъыхьыжу. Бэч Руслан, Iэхъуэбэч МуIэед, Гъубж Вячеслав, Батарин Виктор, Настаев Щамил, Мирзоев Виталий, Дерёмов Евгений, Лъэрыгухэ Викторрэ Къазбэчрэ… Сыт хуэдэ щIалэ ахъырзэманхэм яхъумэрэт ди республикэм и щIыхьыр! Ар блэкIа лIэщIыгъуэм и 70 — 80 гъэхэрат. Иджы…
Осетие Ищхъэрэмрэ Къэбэрдей-Балъкъэрымрэ я футбол командэхэм я зэпэщIэтыныгъэ гуащIэр зылъэгъуауэ, ар зыщIэжу щыIэжыр мащIэщ. Сыти жыIи, абы лъандэрэ илъэс 30 — 40 дэкIащ. 90 гъэхэм осетинхэр къэралым и лигэ нэхъыщхьэм хыхьэри, Хьэпэ Заур я гъуащхьэтету, уей-уей жрагъэIэу хэтащ, чемпиони хъуащ, Европэм и клуб лъэщхэми хуэфэщэну ядэджэгуну яхузэфIэкIащ. Дэ гуп нэхъыщхьэм дыщыкIуэфам Владикавказ и командэм къригъэзыхыжат. Арати, ди гъуэгухэр аргуэру илъэс зыбжанэкIэ зэблэкIащ. Зэман кIэщIкIэ премьер-лигэм щызэхуэзэжа 2010 гъэми зэпэщIэтыныгъэ щIагъуэ щыIакъым, текIуэныгъэхэмкIэ я стадионхэм щызэхъуажэри, зэбгъэдэкIыжащ. Мис иджы аргуэру Урысей Федерацэм футболымкIэ и япэ дивизионым щызэIущIэжащ. Абы ирихьэлIэу «Спартак-Налшыкым» Къэбэрдей-Балъкъэрым щыщу къыхэнэжар мащIэ дыдэщ, «Алания»-м езым и гъэсэнхэр тегъэщIапIэ ищIащ. ЖыпIэну урикъунщ мы зи гугъу тщIы зэIущIэм налшыкдэсхэм я гупым адыгитI фIэкIа зэрахэмытар. Ахэри, зэрыхабзэу, кIэухым кърагъэхьауэ аращ икIи Гуэщокъуэмрэ Абазэмрэ зэгъусэу зы тайм иримыкъу ирагъэкIуэкIауэ аращ. Абы щыгъуэми къапэщIэта Владикавказ къикIахэм Осетие Ищхъэрэм къыщалъхуауэ футболистибгъу (!) джэгупIэ губгъуэм кърагъэхьащ. ЗэрыжаIэщи, шурэ лъэсрэ ди зэхуакущ.
Хомич Дмитрий (№1) нэхъапэм ди гъуэр ихъумащ. Осетинхэм мы зэIущIэр нэхъыфIу ирагъэкIуэкIащ. Нэрылъагъут ахэр текIуэныгъэм нэхъ зэрыхуэпабгъэр, Iэзагърэ зэфIэкIрэ зэраIэр. Ящыгъупщэжауэ къыщIэкIынукъым мазитI и пэкIэ премьер-лигэм зэрыхэтар.
Хэгъэрейхэми ящIэжырт я стадионым зэрыщыджэгур икIи ипэкIэ кIуэтэн зэрыхуейр. ЗэIущIэм еплъыну къэкIуа цIыху минитI-щым ахэр трагъэгушхуэну яужь итт.
Дапхуэдэу щытми, джэгум и япэ Iыхьэм командэхэм бжыгъэр къахузэIухакъым. Загъэпсэхуу къихьэжа иужькIэщ Iуэхур хьэлэмэт щыхъуар: дакъикъэ зытхухым къриубыдэу лъэныкъуэхэр топ зырызкIэ зэхъуэжащ. Джэгум къыхыхьагъащIэ Некэ хьэщIэхэр япэ иригъэщыну хузэфIэкIащ. АрщхьэкIэ владикавказдэсхэр дагъэкIа топым ирикъуу щыгуфIыкIыну ди щIалэхэм Iэмал иратакъым. Руа Карлос «Алания»-м и штрафнойм пэмыжыжьэу и хьэрхуэрэгъу зытIущым щаIэщIэкIри, лъэщу гъуэм еуащ. Нэхъапэм ди гъуащхьэтету щыта Хомич Дмитрий абы пэлъэщакъым. Псалъэм къыдэкIуэу къыхэдгъэщынщи, «Спартак-Налшыкым» и гъуэр мы зэIущIэм щызыхъума Цыган Николай илъэс зытIущ и пэкIэ «Алания»-м щыджэгуащ.
Бжыгъэр зэхуэдэ зэрыхъужам хэгъэрейхэр нэхъ арэзы къищIауэ къыпщыхъурт. ХьэщIэхэр хущIэкъурт текIуэныгъэр зыIэрагъэхьэну. АрщхьэкIэ абы папщIэ Iэмал куэд къахукъуэкIакъым. Арати, зэрытемыгъэкIуауэ, 1:1-уэ, зэIущIэр иухащ, лъэныкъуитIми очко тIурытI яфIэкIуэдарэ зырыз я Iэрылъхьэу.
Япэ дивизионым щекIуэкI зэхьэзэхуэр мы гъэм хуабжьу удэзыхьэх ищIащ Тулэ и «Арсенал»-р къызэрыхыхьам. Футболист цIэрыIуэ Аленичев Дмитрий и унафэм щIэт гупым и джэгукIэр куэдым яфIэтелъыджэщ. ЖыпIэну ирикъунщ, етIуанэ дивизионым къыхэкIагъащIэ тулэдэсхэм я япэ зэIущIиплIри я текIуэныгъэкIэ зэриухар икIи пашэныгъэр быдэу зэраубыдар. Иужьу «Арсенал»-м и стадионым бжыгъэшхуэкIэ щыхигъэщIащ япэ дивизионым блэкIа и зэхьэзэхуэм еплIанэ увыпIэр щиубыду премьер-лигэм щIэбэна Хабаровск и «СКА-Энергия»-р. Абы и гъуащхьауэ, иджыри къэс куэдым ямыцIыхуа Кутьин Александр пэщIэдзэ джэгугъуиплIым топи 8 щыдигъэкIащ. А псори хуабжьу узыIэпызышэщ. Хьэлэмэтщ адэкIэ къэхъум укIэлъыплъыну.
АдэкIэ фыщыдгъэгъуэзэнщ япэ дивизионым хэт командэхэм иужьу ирагъэкIуэкIа зэIущIэхэм къарикIуа бжыгъэхэм: «Мордовия» (Саранск) — «Енисей» (Красноярск) — 3:0, «Динамо» (Санкт-Петербург) — «Сибирь» (Новосибирск) — 1:0, «Луч-Энергия» (Владивосток) — «Уфа» (Уфа) — 1:0, «Салют» (Белгород) — «Химик» (Дзержинск) — 0:0, «Ротор» (Волгоград) — «Шинник» (Ярославль) — 2:0, «Арсенал» (Тулэ) — «СКА-Энергия» (Хабаровск) — 5:1, «Торпедо» (Мэзкуу) — «Газовик» (Оренбург) — 0:2, «Балтика» (Калининград) — «Ангушт» (Нэзрэн) — 1:0.
Бадзэуэгъуэм и 28-м къыкIэлъыкIуэ джэгугъуэр «Спартак-Налшыкым» иригъэкIуэкIынущ. А махуэм ди щIалэхэр Новосибирск къалэм щIыпIэ «Сибирь»-м щыIущIэнущ.
Жыласэ Заурбэч.
